Osiyo kubogi U-23. O‘zbekiston–Saudiya Arabistoni o‘yini chiptalari sotiladi

Toshkent shahridagi “Bunyodkor” stadionida 19 iyun kuni Osiyo kubogi U-23 musobaqasining final o‘yini bo‘lib o‘tadi. Hal qiluvchi bahsda O‘zbekiston–Saudiya Arabistoni futbolchilari maydonga tushadi.
O‘zbekiston Professional futbol ligasi bosh direktori Diyor Imomxo‘jaevning ma'lum qilishicha, ​​O‘zbekiston U-23 – Saudiya U-23 o‘rtasidagi final o‘yini uchun chiptalar 17 iyun kuni tushdan keyin sotuvga chiqadi.
Chiptalar sektoriga qarab 100, 50 va 25 ming so‘mdan sotilishi rejalashtirilgan. Ularni internet orqali onlayn yoki “Bunyodkor” stadioni kassalaridan olishingiz mumkin bo‘ladi.
Shuningdek, taniqli futbol sharhlovchisi Davron Fayziev final o‘yini uchun chipta sotib olmoqchi bo‘lganlarga murojaat qildi. Ta'kidlanishicha, ko‘chadan, olibsotarlar qo‘lidan chipta olmaslik kerak. Soxta chipta bilan aldanib qolish mumkin ekan.
Eslatib o‘tamiz, 15 iyun kuni bo‘lib o‘tgan musobaqaning yarim final bahsi O‘zbekiston Yaponiya Olimpiya terma jamoasini mag‘lub etib, finalga yo‘l olgandi. Saudiya Arabistoni esa Avstraliyani 2:0 hisobida mag‘lub etib, final yo‘llanmasini qo‘lga kiritgan.